Dozi is verloofDozi, oftewel Henk Opperman. (Foto: Facebook) Dozi, die lang man met die rasperstem, is verloof aan ŉ eiendomsagent van Pretoria. Maroela Media kon Donderdagoggend bevestig dat Dozi (54), oftewel Henk Opperman, aan Kim Viljoen (27), verloof is. Volgens mediaberigte het Dozi en Viljoen vroeër vandeesmaand verloof geraak en is hulle nog net ŉ paar maande in ŉ verhouding. Die paartjie wou egter nie in dié stadium verder kommentaar lewer oor hul verhouding nie. Dozi se laaste album, Hande vol genade, het in 2014 verskyn. Dit was sy 18de album en hy het kort daarna sy eie konsertvenue en -restaurant, Dozi’s Back to the Roots, in Hartbeespoort oopgemaak. Kim Viljoen (Foto: Facebook) Dozi het in 2001 begin naam maak toe hy ŉ keurspel van Afrikaanse liedjies wat hy in Zoeloe vertaal het, op die TV-program Noot vir noot gesing het. Hy het sy eerste Afrikaanse CD, Op aanvraag, net daarna uitgereik en veral sy weergawe van Chris Blignaut se treffer, Ou ryperd, het gewild geword. Dozi was in 2016 ook in die nuus nadat hy meer as 30 kg afgeskud het. Hy was vroeër met Muriël Lategan van Moorreesburg in die Wes-Kaap getroud. Hulle is in Junie 2007 getroud en is in 2009 geskei. Muriël is in 2013 met Jannie Visser getroud en hulle het twee dogtertjies.